Ερώτηση προτεραιότητας με αίτημα γραπτής απάντησης P-003202/2023

προς την Επιτροπή

Άρθρο 138 του Κανονισμού

Εμμανουήλ Φράγκος (ECR)

Θέμα: Κλοπή ελληνικών περιουσιών στις γειτονικές χώρες

Οι Έλληνες για χιλιετίες μεγαλούργησαν στην ανατολική Μεσόγειο. Κατόπιν της ένταξης της Ελλάδας σε ΕΕ-ΝΑΤΟ, η χώρα σταμάτησε να προτάσσει την εθνική ταυτότητα, για χάριν άλλων «προοδευτικότερων» ιδεών, όπως του «δικαίου του εδάφους» εντός της Ελλάδας. Όμως, η συντριπτική πλειοψηφία των Ελλήνων συνεχίζει να πιστεύει στο Ελληνικό Έθνος δείχνοντας εθνική αλληλεγγύη, ιδίως όταν διώκεται εκτός συνόρων.

Η ευρωπαϊκή αδράνεια στους διωγμούς αμαυρώνει την εικόνα της ΕΕ στην Ελλάδα και διεθνώς.

Σημαντική μέθοδος διωγμών είναι η κλοπή περιουσιών, όπως:

1) στην Κωνσταντινούπολη, στην Ίμβρο, την Τένεδο και στο σύνολο της Μικράς Ασίας, από τις τουρκικές αρχές, καθ' όλη τη διάρκεια του 20ού και 21ου αιώνα·

2) στα κατεχόμενα εδάφη της Κυπριακής Δημοκρατίας με αυξανόμενη ένταση εκ νέου·

3) στη Βόρεια Ήπειρο, μέσω της συστηματικής προσπάθειας αφελληνισμού της·

4) στην περιοχή της Τσάλκας στη Γεωργία·

5) της περιουσίας του Ελληνορθόδοξου Πατριαρχείου Ιεροσολύμων.

Στις περισσότερες περιπτώσεις, η ύπαρξη ηλεκτρονικού περιουσιολογίου αλλά και η καταγραφή της κλοπής περιουσιών θα παρεμπόδιζε αυτές τις κλοπές, συμβάλλοντας στην επαναδιεκδίκηση των περιουσιών.

Η πολιτική της Ευρωπαϊκής Γειτονίας οφείλει να εξασφαλίζει τη παρουσία των Ελλήνων στην περιοχή.

Ερωτάται η Επιτροπή:

1. Πώς θα υποστηρίξει μια πρωτοβουλία της Ελλάδας για ηλεκτρονικό περιουσιολόγιο για τις ευρωπαϊκές περιουσίες εκτός ΕΕ;

2. Πώς αλλιώς θα μπορούσε να αποτρέψει την κλοπή των περιουσιών μας εκτός ΕΕ;

3. Σκοπεύει να επιβάλει εμπορικές κυρώσεις σε κάθε κράτος που έχει κατασχέσει περιουσία Ελλήνων παράνομα στη διάρκεια του 20ού και 21ου αιώνα;

Κατάθεση: 26.10.2023